《高阳台·右台埽墓，郁郁悲怀。绵绵细雨，坟前留连久坐，不禁泪下》
清代·许禧身

草色含春，梅枝带露，数行垂柳眉生。凹凸云山，观来翠黛千层。

眉篱茅屋闻厖吠，听流泉、断续低鸣。墓门横。触目伤情，何日能平。

秋心结就何时解，叹朝朝暮暮，只自眉颦。绞结中肠，丝丝欲理难清。

纷纷细雨催归去，却一肩、绕遍深林。几牵萦。青冢巍巍，渺渺仙軿。

作者简介：许禧身，字仲萱，仁和人。祐身妹，贵阳直隶总督陈夔龙继室。有《亭秋馆诗词钞》。